**Povzetek revizijskega poročila *Pravilnost poslovanja politične stranke Slovenska demokratska stranka v letu 2018***

Računsko sodišče je izvedlo revizijo *pravilnosti poslovanja politične stranke Slovenska demokratska stranka v letu 2018.*

*Cilj revizije* je bil izrek mnenja o pravilnosti poslovanja politične stranke Slovenska demokratska stranka v letu 2018. Računsko sodišče je preverjalo skladnost poslovanja politične stranke Slovenska demokratska stranka z Zakonom o političnih strankah in Zakonom o volilni in referendumski kampanji.

Računsko sodišče je o pravilnosti poslovanja politične stranke Slovenska demokratska stranka v letu 2018 izreklo *mnenje s pridržkom,* ker:

* prispevkov, ki jih je pridobila v nasprotju z Zakonom o političnih strankah in prispevka, ki ga je pridobila v nasprotju z Zakonom o volilni in referendumski kampanji, najkasneje v 30 dneh od prejema ni nakazala v humanitarne namene, kot so določeni v zakonu, ki ureja humanitarne organizacije;
* v letnem poročilu na obrazcu Seznam prispevkov fizičnih oseb ni poročala o prispevku fizične osebe, čeprav znesek vseh nakazil te fizične osebe v letu 2018 za redno poslovanje stranke presega višino povprečne bruto mesečne plače na delavca v Republiki Sloveniji po podatkih Statističnega urada Republike Slovenije za preteklo leto;
* v letnem poročilu ni razkrila vseh prispevkov fizičnih oseb, ki v skupnem znesku presegajo višino povprečne bruto mesečne plače na delavca v Republiki Sloveniji po podatkih Statističnega urada Republike Slovenije;
* stroška volilne kampanje za volitve v občinske svete ni plačala s posebnega računa za volilno kampanjo za volitve v občinske svete do njegovega zaprtja;
* je s posebnega računa za volilno kampanjo za volitve v občinske svete poravnala strošek, za katerega ni izkazano, da se nanaša na dogodek, povezan z volilno kampanjo;
* skupna lista kandidatov za volitve v občinski svet Občine Zavrč ni imela skupnega organizatorja volilne kampanje, kot to določa Zakon o volilni in referendumski kampanji;
* v letnem poročilu za leto 2018 ni razkrila točnih podatkov o obrestni meri posojil;
* pri fizični osebi je v letu 2017 najela posojilo v višini 450.000 evrov, ki je presegalo 10-kratno povprečno bruto mesečno plačo na delavca v Republiki Sloveniji po podatkih Statističnega urada Republike Slovenije za leto 2016; v letu 2018 je zaradi razveze posojilne pogodbe vrnila prvi obrok prejetega posojila v višini 150.000 evrov;
* najela je posojilo pri gospodarski družbi, ki ni banka ali hranilnica; posojilo je v celoti vrnila v letu 2018.

V reviziji pa nismo mogli pridobiti ustreznih in zadostnih dokazov, na podlagi katerih bi bilo mogoče potrditi, da:

* je bil prispevek fizične osebe vplačan s kreditnim plačilom ali direktno obremenitvijo v breme plačilnega računa plačnika prek bank, hranilnic ali drugih pravnih oseb, ki v skladu s predpisi urejajo plačilne storitve;
* so izkazani odhodki v letnem poročilu navedeni v pravilni višini, saj so bili višji, kot je prikazano v letnem poročilu;
* pri prihodkih od najemnin ne gre za prispevke evroposlancev, ki bi v skupnem znesku v letu, za katero se dela letno poročilo stranke, presegali 10-kratnik povprečne bruto mesečne plače, zaradi česar bi morala stranka prispevke, ki so ji bili dani v nasprotju z Zakonom o političnih strankah, najkasneje v 30 dneh od prejema nakazati v humanitarne namene, kot so določeni v zakonu, ki ureja humanitarne organizacije;
* pri prodaji deleža v gospodarski družbi pogodbena vrednost ni bila višja od dejanske tržne vrednosti deleža, s čimer bi pridobila nedovoljeni prispevek pravne osebe, ki bi ga morala v 30 dneh od prejema nakazati v humanitarne namene, kot so določeni v zakonu, ki ureja humanitarne organizacije.

Računsko sodišče ni zahtevalo predložitve odzivnega poročila, ker je politična stranka Slovenska demokratska stranka že med revizijskim postopkom izvedla ustrezni popravljalni ukrep

Ljubljana, 7. julija 2020